A4-0391/97

Päätöslauselma Euroopan tilintarkastustuomioistuimen erityiskertomuksesta n:o 2/97 Euroopan unionin antamasta humanitaarisesta avusta vuosina 1992 - 1995 (C4-0219/97)

Euroopan parlamentti, joka

- ottaa huomioon Euroopan tilintarkastustuomioistuimen erityiskertomuksen n:o 2/97 ((EYVL C 143, 12.5.1997, s. 1.)) (C4-0219/97),

- ottaa huomioon 21. helmikuuta 1997 antamansa päätöslauselman Euroopan unionin humanitaarisesta avusta ja ECHOn roolista sekä komission tiedonannosta neuvostolle ja Euroopan parlamentille avustuksen, kunnostuksen ja kehityksen yhdistämisestä ((EYVL C 85, 17.3.1997, s. 181.)),

- ottaa huomioon neuvostolle 19. tammikuuta 1996 antamansa suosituksen Euroopan unionin humanitaariseen politiikkaan liittyvästä toiminnasta ((EYVL C 32, 5.2.1996, s. 145.)),

- ottaa huomioon EY:n perustamissopimuksen 188 c artiklan 4 kohdan sekä 206 artiklan 1 kohdan,

- ottaa huomioon talousarvion valvontavaliokunnan mietinnön ja kehitys- ja yhteistyövaliokunnan lausunnon (A4-0391/97),

A. katsoo, että Euroopan unioni ja sen jäsenvaltiot ovat viime vuosina toimittaneet noin puolet maailmanlaajuisesta humanitaarisesta avusta,

B. katsoo, että Euroopan yhteisön humanitaarinen toimisto (ECHO) joutui vastaamaan välittömästi sen vuonna 1992 tapahtuneen perustamisen jälkeen erityisesti entisen Jugoslavian ja Ruandan konfliktien aiheuttamiin vakaviin haasteisiin ja että se onnistui tilintarkastustuomioistuimen arvioiden mukaan toteuttamaan merkittäviä toimia ja antamaan apua laajoille piireille sen käytössä olevista suhteellisen vähistä varoista huolimatta,

C. katsoo, että tilintarkastustuomioistuimen esittämien arvioiden mukaan komissio on tähän mennessä kerännyt niin paljon kokemusta, että se varmistaa komissiolle ensisijaisen aseman humanitaaristen kysymysten parissa työskentelevien järjestöjen keskuudessa,

D. katsoo, että jäsenvaltiot eivät ole tilintarkastustuomioistuimen arvioiden mukaan käyttäneet aiemmin hyväkseen komission keräämiä kokemuksia ja ettei EY:n perustamissopimuksessa mainittuja yhteisön ja jäsenvaltioiden pyrkimysten täydentävyyden ja yhteensovittamisen periaatteita ole tähän mennessä otettu lähes lainkaan huomioon,

E. katsoo, että tämä johtuu tilintarkastustuomioistuimen esittämien arvioiden mukaan myös siitä, etteivät jäsenvaltiot ole tähän mennessä pyrkineet kehittämään maailmanlaajuista strategiaa Euroopan unionin myöntämän humanitaarisen avun alalla;

1. Pahoittelee, ettei Amsterdamin sopimukseen sisälly ainoatakaan humanitaarista apua koskevaa määräystä, vaikka yhteisön kriisien uhreille antama apu on niin suurta ja vaikka humanitaarisen avun asema yhteisön ulkopolitiikassa on huomattava;

2. Pahoittelee syvästi, että unionin ja sen jäsenvaltioiden antaman avun kentällä tapahtuva yhteensovittaminen on - komission ponnisteluista huolimatta - puutteellista, mikä on osoitus jäsenvaltioiden hallinnon riittämättömästä sitoutumisesta asiaan;

3. Tuo jälleen esiin toiveensa, että jäsenvaltioiden ja Euroopan unionin kehitysyhteistyöpolitiikat yhteensovitettaisiin varhaisemmassa vaiheessa ja katsoo, että tämä vähentäisi toimien kustannuksia ja lisäisi tehokkuutta;

4. Katsoo, että on tärkeää, että komissio käyttää täysin hyväkseen aloiteoikeuttaan yhteisön ja jäsenvaltioiden humanitaaristen toimien yhteensovittamiseksi;

5. Pitää myönteisenä ja antaa tukensa tilintarkastustuomioistuimen suositukselle, jonka mukaan Euroopan unionin politiikan perusteet ja painopisteet olisi esitettävä peruskirjan muodossa; painottaa kuitenkin, ettei tässä peruskirjassa tulisi keskittyä vain humanitaariseen hätäapuun, vaan että siinä olisi otettava huomioon hätäavun, kunnostuksen ja kehityksen erottamaton yhteys;

6. On sitä mieltä, että tällainen peruskirja voi osaltaan auttaa huomattavasti yhteisön ja sen jäsenvaltioiden välisen paremman yhteensovittamisen ja yhteistyön luomiseen;

7. Kehottaa komissiota esittämään parlamentille ja neuvostolle ehdotuksen peruskirjaksi ja tekemään asianmukaisia ehdotuksia siitä, millä tavoin peruskirjaa koskeva keskustelu voitaisiin toteuttaa mahdollisimman laajalta pohjalta ja erityisesti siten, että kansalliset parlamentit voisivat osallistua keskusteluun;

8. Kehottaa komissiota korvaamaan tähän saakka lähinnä yksittäisiin toimenpiteisiin kohdistuneen avustustoimintansa pidemmälle aikavälille sovitetulla ohjelmasuuntautuneella toimintatavalla ja ottamaan tässä yhteydessä huomioon seuraavat suositukset, jotka ilmenevät sekä tilintarkastustuomioistuimen kertomuksesta että komission toimeksi antamista arvioinneista, jotka koskevat tähän mennessä toteutettuja toimenpiteitä:

(a) ECHOn olisi parannettava sekä kenttäkoordinaattoreidensa että vakituisten kumppaniensa valmiuksia luoda kriisitilanteissa nopeasti perusteellinen analyysi ja arvio kyseisestä tilanteesta, mikä olisi tarpeen ja tarkoituksenmukaista, kun otetaan huomioon avustustoimiin kulloinkin liittyvät paikalliset seikat;

(b) tarvitaan selkeät kriteerit toiminnalle, joka on tarkoitus rahoittaa ECHOn myöntämin varoin; kriteerien laatimisen yhteydessä on otettava huomioon, että hätäavusta vastaavat toimistot soveltuvat harvoin monimutkaisempiin kunnostushankkeisiin;

(c) komission yksiköiden olisi kehitettävä pitkäaikaisia, toiminnallisempia suhteita avainkumppaneiden kanssa (esim. huomattavien valtioista riippumattomien järjestöjen ja YK:n kanssa), jotta ne voivat laatia ja toimeenpanna yhteisen ja kattavan ohjelmallisen strategian yhä uudelleen ilmaantuvien ja monitahoisten hätä- ja kriisitilanteiden varalle (esim. Afrikan suurten järvien alue, entinen Jugoslavian tasavalta, Kaukasus, Pohjois-Irak);

(d) tapauksissa, jotka edellyttävät nopeaa toimintaa eikä asianmukaisen strategian laatimiseen ole aikaa, saattaisi olla hyödyllistä, että vakiintuneet yhteistyökumppanit valitaan ennakolta ja että selkeää ehdotusta tavoitteista ja toimintasuunnitelmista edellytetään vasta tietyn ajan kuluttua alkuperäisen sopimuksen allekirjoittamisesta;

9. Yhtyy tilintarkastustuomioistuimen esittämiin päätelmiin, joiden mukaan humanitaaristen avustustoimenpiteiden vaikutuksia on erittäin vaikea arvioida ja että komission on tämän vuoksi kiinnitettävä huomiota erityisesti siihen, että kumppaneita kehotetaan yksilöimään ehdotuksissaan arviointiperusteet, joita sovelletaan heidän ehdottamiensa toimien vaikutusten arviointiin ja valvontaan;

10. Kehottaa komissiota määrittämään yhteistyössä tilintarkastustuomioistuimen kanssa sellaisia hankkeita varten, joiden rahoituksesta se vastaa yhdessä muiden rahoittajien kanssa, yleiset soveltamissäännöt, jotka mahdollistavat koko ohjelman riittävän valvonnan; lisäksi sen on tarmokkaasti pyrittävä yhteisymmärrykseen muiden rahoittajien kanssa asiaankuuluvista kertomuksenanto- ja kontrollimenettelyistä;

11. Kehottaa komissiota vähentämään nopeasti ja pysyvästi epätasapainoa, jota esiintyy myönnettäessä varoja valtioista riippumattomien järjestöjen humanitaarista apua varten;

12. Kehottaa komissiota julkistamaan vuosittain täydelliset luettelot valtiosta riippumattomien järjestöjen kanssa humanitaarisen avun toimittamiseksi tehdyistä sopimuksista, joista ilmenevät kyseisten sopimusten rahoitusvarojen määrä sekä kullekin yksittäiselle kansalaisjärjestölle myönnetyn rahoituksen kokonaismäärä;

13. Yhtyy tilintarkastustuomioistuimen esittämään arvioon, jonka mukaan ECHOn paikan päällä annettavan teknisen avun puitteissa toimivilla asiantuntijoilla on keskeinen asema, minkä vuoksi tällaisia asiantuntijoita tulisi palkata yhä enemmän ja heidän asiantuntemukselleen olisi asetettava yhä suurempia vaatimuksia; lisäksi heille tulisi myöntää enemmän koordinointiin ja valvontaan liittyvää vastuuta selkeästi määritellyissä rajoissa;

14. Kehottaa komissiota soveltamaan avoimemmin ECHOn piirissä käytettävää henkilöstösääntöjen piiriin kuulumattoman henkilöstön rekrytointimenettelyä ja luopumaan tilintarkastustuomioistuimen käytännöstä, jonka mukaan palkattava henkilöstö valitaan ainoastaan henkilökohtaisten arviointien perusteella ottamatta huomioon tiettyjä valintakriteerejä tai hakijoiden soveltuvuuden arviointia;

15. Panee merkille komission aikomuksen laatia, tarjouskilpailun kautta, luettelo asiantuntijoista teknisen avun antamiseksi kolmansille maille Euroopan yhteisön humanitaariseen tai elintarvikeapuun liittyen; pyytää komissiota käyttämään vastedes yksinomaan tätä luetteloa muun kuin henkilöstösääntöjen piiriin kuulumattoman henkilön palvelukseen ottamiseen;

16. Kehottaa komissiota noudattamaan tilintarkastustuomioistuimen suositusta, jonka mukaan komissioon olisi luotava kehitys- ja avunanto-ohjelmien - ECHO, Meda, Phare ja Tacis mukaan lukien - arvioinnista ja toteutuksesta vastaava keskus, joka huolehtii komission toimeksi antamien arviointitutkimusten tulosten asianmukaisesta laaduntarkkailusta ja tulosten keskinäisestä verrattavuudesta ja joka parantaa sekä komission sisäistä että komission ja muiden kehitysapuinstituutioiden välistä kokemustenvaihtoa;

17. Kehottaa komissiota julkaisemaan humanitaarista apua koskevissa vuosikertomuksissa täydellisen luettelon komission itsensä tekemistä tai sen toimeksiannosta toteutetuista mahdollisista arvioinneista;

18. Pyytää komissiota käynnistämään keskustelun ECHOn tulevasta asemasta, sen suhteista kaikkiin kumppaneihinsa (aina YK:sta kansalaisjärjestöihin) ja mahdollisesta Euroopan unionin humanitaarisen avun uudelleenorganisoinnista; kehottaa komissiota ottamaan Euroopan parlamentin kiinteästi mukaan tähän keskusteluun;

19. Ottaa huomioon, että ECHO otetaan vain rajatusti mukaan ulkosuhteista vastaavien komission yksiköiden sisäiseen uudelleenorganisointiin, josta päätettiin äskettäin;

20. Muistuttaa, että komissio loi ECHOn vuonna 1991 nimenomaan seitsemän vuoden mittaiseksi määräajaksi varaten samalla mahdollisuuden kehittää siitä erillinen yleiseurooppalainen virasto;

21. Odottaa, että komissio kuulee ajoissa ja asianmukaisella tavalla parlamenttia ja neuvostoa ennen kuin se tekee tämän määräajan umpeuduttua päätöksen ECHOn tulevaisuudesta;

22. Kehottaa komissiota esittämään puolen vuoden sisällä kertomuksen toimenpiteistä, joita se on toteuttanut tämän päätöslauselman perusteella;

23. Kehottaa puhemiestään välittämään tämän päätöslauselman komissiolle, neuvostolle ja tilintarkastustuomioistuimelle.